-----------------------------------------------------------------------
  2.1 ปัจจัยความเสี่ยง

  -----------------------------------------------------------------------

1. การเปิดเขตการค้าเสรี AFTA

การเปิดเสรีการค้าน้ำมันปาล์มตามข้อตกลงการค้าเสรีอาเซียน
ซึ่งประเทศไทยได้ปรับลดภาษีนำเข้าน้ำมันปาล์มให้เหลือร้อยละ 5 ตั้งแต่เดือนมกราคม 2546
ทั้งน้ำมันปาล์มดิบและน้ำมันปาล์มบริสุทธิ์ โดยไม่จำกัดปริมาณนำเข้า แต่จนถึงปัจจุบัน
รัฐบาลยังไม่ได้กำหนดระเบียบปฏิบัติและวิธีการนำเข้าดังกล่าว
ซึ่งถ้าหากมีการนำเข้าได้อย่างเสรีจริง ก็จะส่งผลกระทบต่อเกษตรกรรายย่อยซึ่งมีผลผลิตต่อไร่ต่ำ
ในส่วนของโรงสกัดน้ำมันปาล์ม
ก็จะได้รับผลกระทบเฉพาะโรงสกัดน้ำมันปาล์มที่มีประสิทธิภาพการผลิตต่ำและต้นทุนการผลิตสูง
สำหรับผลกระทบต่อบริษัทนั้น คาดว่ามีค่อนข้างน้อย
จากการที่บริษัทมีระบบบริหารจัดการที่ดีและมีการปรับปรุงประสิทธิภาพของเครื่องจักรและการผลิตตลอดเวลา
อีกทั้งยังเป็นเจ้าของสวนปาล์มขนาดใหญ่ที่สุดในประเทศไทย
ทำให้บริษัทมีต้นทุนการผลิตต่ำสามารถแข่งขันกับน้ำมันปาล์มที่จะนำเข้าจากประเทศมาเลเซียได้

2. ราคาน้ำมันปาล์มผันผวนและเปลี่ยนแปลงตามฤดูกาลและราคาตลาดโลก

จากปริมาณผลปาล์มสดและน้ำมันปาล์มดิบที่ออกสู่ตลาดในปี 2546 ที่สูงกว่าปี 2545 ถึง 29% และ
35% ตามลำดับ แต่ราคาน้ำมันปาล์มดิบกลับไม่ได้เปลี่ยนแปลงมากนักจากปี 2545
ทั้งนี้เนื่องจากในช่วงปี 2546 ราคาตลาดโลกโดยเฉลี่ยอยู่ในระดับสูงกว่าปี 2545
และในช่วงไตรมาส 2 และ 3 ผู้ประกอบการมีการส่งออกน้ำมันปาล์มดิบถึงประมาณ 86,000 ตัน
เพื่อลดอุปทานส่วนเกินในประเทศลง
ราคาน้ำมันปาล์มในประเทศที่ควรจะปรับลดลงตามอุปทานส่วนเกิน
จึงสามารถยืนได้ในระดับใกล้เคียงกับปี 2545
ทำให้เห็นว่าการคาดการณ์ราคาน้ำมันปาล์มนั้นมีความไม่แน่นอนสูง
เนื่องจากมีปัจจัยที่ส่งผลกระทบหลายด้าน ที่ไม่สามารถควบคุมได้
ทำให้การบริหารจัดการสินค้าคงคลังจะต้องระมัดระวัง
ฝ่ายบริหารจะต้องติดตามและคาดการณ์ปริมาณผลปาล์มสดที่จะออกสู่ตลาดในแต่ละฤดู
โดยสังเกตจากสวนปาล์มของบริษัทเองและในจังหวัดใกล้เคียง
และรวมถึงจะต้องติดตามตัวเลขที่เกี่ยวข้องกับผลผลิต การส่งออก
ปริมาณน้ำมันปาล์มคงเหลือทั้งในประเทศและต่างประเทศอย่างใกล้ชิด
เพื่อใช้ในการวางแผนและประมาณการราคาการรับซื้อผลปาล์มสดและราคาขายน้ำมันปาล์มดิบต่อไป

3. พื้นที่ปลูกปาล์มส่วนหนึ่งเป็นพื้นที่สัมปทาน

เนื่องจากบริษัทมีพื้นที่ปลูกปาล์มน้ำมันที่เป็นพื้นที่สัมปทานประมาณ 21,349 ไร่ คิดเป็น 48%
ของพื้นที่ปลูกปาล์มทั้งหมดของบริษัท โดยแบ่งเป็นสวนชัยบุรีจำนวน 12,874.50 ไร่
ซึ่งจะหมดอายุสัมปทานลงในอีก 11 ปีข้างหน้า และสวนเคียนซา 8,474.75 ไร่
ซึ่งจะหมดอายุสัมปทานลงในอีก 10 ปีข้างหน้า แต่สวนเคียนซาได้ทับซ้อนกับที่ราชพัสดุ
ซึ่งอาจถูกปรับเงื่อนไขการเช่า
ความเสี่ยงที่จะเกิดขึ้นในระยะยาวก็คือหากรัฐบาลมีนโยบายไม่ต่ออายุสัมปทานสวนปาล์มดังกล่าว
บริษัทจะต้องรับซื้อผลปาล์มสดจากบุคคลภายนอกในสัดส่วนสูงขึ้นเพื่อทดแทนผลปาล์มสดที่ขาดไปจากพื้นที่สัมปทาน
ซึ่งอาจทำให้บริษัทประสบปัญหาการขาดแคลนวัตถุดิบ ส่งผลไปยังต้นทุนวัตถุดิบที่สูงขึ้น
บริษัทคาดว่าจากการที่บริษัทเป็นผู้ประกอบการรายใหญ่ที่มีความสัมพันธ์ที่ดีกับชาวสวนปาล์มบริเวณใกล้เคียงและมีการซื้อผลปาล์มจากภายนอกมาอย่างต่อเนื่อง
จะทำให้แนวโน้มที่บริษัทจะประสบปัญหาการขาดแคลนวัตถุดิบลดลง นอกจากนั้น
การที่บริษัทมีระบบการผลิตที่ได้รับการปรับปรุงประสิทธิภาพอยู่เสมอ
จะทำให้บริษัทสามารถควบคุมต้นทุนการผลิตได้

4.  การจำหน่ายน้ำมันปาล์มดิบให้แก่ลูกค้ารายใหญ่

ในปี 2545 และ 2546
บริษัทมีการจำหน่ายน้ำมันปาล์มดิบให้กับลูกค้ารายใหญ่รายเดียวคิดเป็นสัดส่วน 54% และ 48%
ตามลำดับ ทำให้อาจเกิดความเสี่ยงในด้านการพึ่งพิงลูกค้ารายใดรายหนึ่งเป็นสำคัญ
แต่เนื่องจากลูกค้ารายใหญ่ดังกล่าวมีความสัมพันธ์ที่ดีกับบริษัทมาเป็นเวลานาน
รวมทั้งมีฐานะการเงินที่แข็งแกร่ง และมีชื่อเสียงเป็นที่ยอมรับในอุตสาหกรรมน้ำมันปาล์ม
บริษัทจึงเชื่อมั่นว่าโอกาสความเสี่ยงจากการสูญเสียลูกค้ารายนี้ไป
หรือลูกค้ารายนี้ประสบปัญหาทางการเงินจึงเกิดขึ้นน้อย นอกจากนั้น
บริษัทยังมีความสามารถในการขายสินค้าให้กับลูกค้ารายอื่นได้อีกด้วย